Peste 400 de militari ai Armatei Naționale a Republicii Moldova, vor participa între 9 – 16 mai, la exercițiul „Swift Response-2024” condus de Comandamentul SUA în Europa și Africa, alături de soldați din cadrul Diviziei aeropurtate 82 din Statele Unite. Antrenamentele vor avea loc pe teritoriul R. Moldova, potrivit moldova.europalibera.org.
Într-un comunicat de presă din 2 mai, Ministerul Apărării din Republica Moldova transmite că scopul antrenamentelor este de a dezvolta capabilitățile și a crește nivelul de interoperabilitate între militarii participanți, precum și punerea în practică a tehnicilor, modelelor și procedurilor moderne de instruire militară individuală și colectivă.
La exercițiu vor participa peste 400 de militari din Brigada de Infanterie motorizată „Moldova”, Batalionul cu destinație specială „Fulger” al Armatei Naționale a Republicii Moldova, alături de militari ai Diviziei aeropurtate 82 din SUA.
Vor fi implicate unități de tehnică din dotarea Armatei Naționale a Republicii Moldova și două aeronave militare C-130 Hercules, din cadrul comandamentului SUA în Europa și Africa. Conform planului, militarii vor efectua salturi cu parașuta în perimetrul localităților din raioanele Florești, Fălești și Bălți.
Totodată, informează Ministerul Apărării din Republica Moldova, vor fi executate trageri de luptă din armamentul ușor de infanterie la Centrul de instruire al municipiului Bălți.
„Swift Response” este parte din exercițiul multinațional „Defender Europe 24”, la care Armata Națională a R. Moldova participă din 2021, fiind destinat forțelor speciale moldo-americane.
Antrenamentele din cadrul „Swift Response” vor avea loc între 5 – 24 mai și se vor desfășura și în Estonia, Ungaria, Italia, Moldova, Macedonia de Nord, Polonia, România și Suedia.
România, SUA și Marea Britanie au trimis militari în Republica Moldova. Acțiunea este numită Joint Combined Exchange Training – 2023
În perioada 27 martie – 7 aprilie 2023, trei țări membre NATO – SUA, Marea Britanie și România -au militari în Republica Moldova, care se antrenează alături de militari din țara gazdă.
Exercițiul poartă numele Joint Combined Exchange Training (JCET) – 2023.
Militarii Armatei Naționale ai Republicii Moldova se vor antrena alături de colegii lor din România, Statele Unite ale Americii și Regatul Unit al Marii Britanii și Irlandei de Nord, la exerciţiul multinațional „JCET-2023” (Joint Combined Exchange Training).
Exercițiul se va desfășura la centrele de instruire ale Armatei Naționale a Republicii Moldova, în perioada 27 martie-7 aprilie curent și are ca scop antrenarea în comun şi efectuarea unui schimb de experienţă între militarii forţelor speciale moldoveneşti, române, americane, britanice, precum și creșterea nivelului de interoperabilitate între contingentele participante. Conform scenariului, militarii din cele patru țări vor executa trageri de luptă avansate, paraşutări, exerciţii de antrenament în teren cu misiuni specifice”, a anunțat Ministerul Apărării al Republicii Moldova. Potrivit acestei surse „Joint Combined Exchange Training” se desfăşoară în conformitate cu planul de instruire al Armatei Naţionale a Republicii Moldova pentru anul 2023.